Title: ประกาศกรมการค้าต่างประเทศ เรื่อง เปิดการไต่สวนการทุ่มตลาดสินค้าผ้าทอที่ทำด้วยฝ้ายและ ผ้าทอที่ทำด้วยเส้นใยสั้นโพลีเอสเตอร์ที่มีแหล่งกำเนิดจากสาธารณรัฐประชาชนจีน พ.ศ. 2550

ประกาศกรมการค้าต่างประเทศ

ประกาศกรมการค้าต่างประเทศ
เรื่อง
เปิดการไต่สวนการทุ่มตลาดสินค้าผ้าทอที่ทำด้วยฝ้ายและ
ผ้าทอที่ทำด้วยเส้นใยสั้นโพลีเอสเตอร์ที่มีแหล่งกำเนิดจากสาธารณรัฐประชาชนจีน
พ.ศ. ๒๕๕๐[๑]

ด้วยคณะกรรมการพิจารณาการทุ่มตลาดและการอุดหนุนตามพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ
พ.ศ. ๒๕๔๒ ได้มีคำวินิจฉัยเมื่อวันที่ ๒๖ กันยายน พ.ศ. ๒๕๕๐ ว่า
คำขอของสมาคมอุตสาหกรรมสิ่งทอไทยซึ่งมีสถานะเป็นอุตสาหกรรมภายในตามมาตรา ๓๓
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ ที่ยื่นขอให้พิจารณาตอบโต้การทุ่มตลาดสินค้าผ้าทอที่ทำด้วยฝ้ายและผ้าทอที่ทำด้วยเส้นใยสั้นโพลีเอสเตอร์ที่มีแหล่งกำเนิดจากสาธารณรัฐประชาชนจีนมีมูลเพียงพอเกี่ยวกับการทุ่มตลาดและความเสียหาย
จึงเห็นควรให้เปิดการไต่สวน

อาศัยอำนาจตามความในมาตรา ๓๗ และมาตรา ๓๙
แห่งพระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ.
๒๕๔๒ กรมการค้าต่างประเทศออกประกาศเปิดการไต่สวนการทุ่มตลาดไว้ ดังต่อไปนี้

๑. 
สินค้าที่ถูกพิจารณา คือ
ผ้าทอที่ทำด้วยฝ้ายและผ้าทอที่ทำด้วยเส้นใยสั้นโพลีเอสเตอร์พิกัดอัตราศุลกากรประเภทย่อยที่
๕๒๐๘.๑๑.๐๐๐๐๐ ๕๒๐๘.๑๒.๐๐๐๐๐ และ ๕๕๑๓.๑๑.๐๐๐๐๐
ที่มีแหล่งกำเนิดจากสาธารณรัฐประชาชนจีน

๒. 
คณะกรรมการพิจารณาการทุ่มตลาดและการอุดหนุนพิจารณาเห็นว่าคำขอของสมาคมอุตสาหกรรมสิ่งทอไทย
มีมูลเพียงพอที่แสดงให้เห็นว่าการส่งสินค้าที่ถูกพิจารณาดังกล่าวเข้ามาในประเทศไทยมีการทุ่มตลาดและก่อให้เกิดความเสียหาย
โดยมีข้อเท็จจริงโดยสังเขป ดังนี้
๒.๑ การทุ่มตลาด สินค้า
ที่ถูกพิจารณาจากสาธารณรัฐประชาชนจีน ทุ่มตลาดในอัตราร้อยละ ๓๔.๘๙ - ๕๑.๘๙ ของราคา
ซี.ไอ.เอฟ.
๒.๒ ความเสียหาย
อุตสาหกรรมภายในได้รับความเสียหายอย่างสำคัญจากการนำเข้าสินค้าที่ถูกพิจารณาโดย
๒.๒.๑
ปริมาณการนำเข้าสินค้าที่ถูกพิจารณาจากสาธารณรัฐประชาชนจีนเพิ่มสูงขึ้น
๒.๒.๒
การนำเข้าสินค้าที่ถูกพิจารณามีผลกระทบต่อราคาขายในประเทศและมีผลกระทบต่อผลการดำเนินการของอุตสาหกรรมภายใน

๓. 
ในกระบวนการไต่สวน กรมการค้าต่างประเทศจะจัดส่งแบบสอบถามไปให้ผู้มีส่วนได้เสียเพื่อตอบข้อมูลประกอบการไต่สวน
ทั้งนี้
ผู้ผลิตและผู้ส่งออกจากต่างประเทศที่ไม่ได้รับแบบสอบถามแต่ประสงค์จะขอตอบแบบสอบถามเพื่อเข้าร่วมในการไต่สวนครั้งนี้
สามารถแจ้งความจำนงเป็นหนังสือต่อกรมการค้าต่างประเทศเพื่อขอรับแบบสอบถามภายในสิบห้าวัน
นับแต่วันที่ประกาศฉบับนี้ได้ประกาศในราชกิจจานุเบกษา

๔. 
ให้ผู้มีส่วนได้เสียเสนอข้อเท็จจริงและความเห็นเป็นหนังสือ
หรือแจ้งความจำนงขอแถลงการณ์ด้วยวาจาประกอบการไต่สวนการทุ่มตลาดและความเสียหายเป็นหนังสือต่อกรมการค้าต่างประเทศภายในสามสิบวัน
นับแต่วันที่ประกาศฉบับนี้ได้ประกาศในราชกิจจานุเบกษา

๕. 
ผู้ใดประสงค์ขอทราบข้อมูลข่าวสารเกี่ยวกับการเปิดการไต่สวน
ให้ยื่นคำขอได้ที่สำนักมาตรการปกป้องและตอบโต้ทางการค้า กรมการค้าต่างประเทศ
เลขที่ ๔๔/๑๐๐ ถนนนนทบุรี ๑ อำเภอเมือง จังหวัดนนทบุรี ๑๑๐๐๐ หมายเลขโทรศัพท์ ๐
๒๕๔๗ ๔๗๓๙ และ ๐ ๒๕๔๗ ๔๗๔๒ หมายเลขโทรสาร ๐ ๒๕๔๗ ๔๗๔๑ ทั้งนี้
ค่าธรรมเนียมในการยื่นคำขอข้อมูลข่าวสารให้เป็นไปตามประกาศกระทรวงพาณิชย์ เรื่อง
การตอบโต้การทุ่มตลาดและการอุดหนุน (ฉบับที่ ๖) พ.ศ. ๒๕๔๔

ประกาศ
ณ วันที่ ๑ ตุลาคม พ.ศ. ๒๕๕๐
อภิรดี
 ตันตราภรณ์
อธิบดีกรมการค้าต่างประเทศ

วิภา/ผู้จัดทำ
๗ กันยายน ๒๕๕๔

[๑]
ราชกิจจานุเบกษา เล่ม ๑๒๔/ตอนพิเศษ ๑๔๘ ง/หน้า ๓/๔ ตุลาคม ๒๕๕๐